НАРЕДБА ЗА УПРАВЛЕНИЕ НА ОТПАДЪЦИТЕ НА ТЕРИТОРИЯТА НА ОБЩИНА БУРГАС

Приета с решение на Общински съвет-Бургас по т. 2, Протокол №34/25.03.2014 г., изм. и доп. с решения на Общински съвет – Бургас, по т.7, Протокол № 37/24.06.2014 г.; по т.2, Протокол №43/26.06.2018 г.; изм. с Решение №881 от 10.05.2019 г. по адм. дело №450/2019 г. на Административен съд – Бургас; изм. с Решение №16147/27.11.2019 г. на Върховен административен съд на Република България; изм. с Решение №77 от 16.01.2020 г. по адм. дело №2538/2019 г. на Административен съд – Бургас, по т.2 от Протокол №26/26.10.2021 г., по т.3 от Протокол №46/20.12.2022 г.,  по т. 10 от Протокол №10/23.04.2024 г.; по т. 1 от Протокол № 22/25.03.2025 г.

Раздел I
ОБЩИ РАЗПОРЕДБИ

Чл. 1. Тази Наредба урежда:
(1) Екологосъобразното управление на отпадъците на територията на община Бургас с цел предотвратяване, намаляване или ограничаване вредното въздействие на отпадъците върху човешкото здраве и околната среда.
(2) Правата и задълженията на общинската администрация, физическите и юридическите лица, учрежденията и организациите, при чиято дейност се образуват и/или третират отпадъци, във връзка с ежедневното поддържане и опазване на чистотата на местата за обществено ползване, сградите, дворовете и прилежащите територии.
(3) Реда и условията за изхвърлянето, събирането, транспортирането, претоварването, оползотворяването и обезвреждането на твърдите битови (ТБО), строителните (СО), опасните битови (ОБО) и масово разпространените отпадъци (МРО),  негодни за употреба батерии и акумулатори (НУБА), излязло от употреба електрическо и електронно оборудване (ИУЕЕО), отработени моторни масла (ОММ), излезли от употреба моторни превозни средства (ИУМПС), излезли от употреба автомобилни гуми (ИУАГ) и земни маси (ЗМ), както и поддържането на чистотата на територията на община Бургас.
(4) Финансовото осигуряване на дейностите по третиране на отпадъците и заплащането на съответните услуги. 
(5) Контрола, глобите и санкциите за нарушаване разпоредбите на настоящата Наредба.
(6) Наредбата е задължителна за всички лица, които живеят или временно пребивават на територията на община Бургас, както и за юридическите лица, осъществяващи и извършващи дейност на нейна територия.

Раздел II
ПРАВА И ЗАДЪЛЖЕНИЯ НА КМЕТА НА ОБЩИНАТА

Чл. 2. (1) Кметът на общината планира, организира и контролира управлението на битовите, строителните и масово разпространените отпадъци, образувани на нейна територия, съобразно изискванията на ЗУО и свързаните с него подзаконови нормативни актове.
(2) Кметът на общината осигурява условия, при които всеки притежател на битови отпадъци се обслужва от лица, на които е предоставено право да извършват дейности по тяхното събиране, транспортиране, оползотворяване и/или обезвреждане.
(3) Кметът на общината отговаря за:
1. събирането на битови отпадъци и транспортирането им до депата или други инсталации и съоръжения за оползотворяване и/или обезвреждане; 
2. осигуряването на съдове за събиране и съхраняване на битови отпадъци – контейнери, кофи и други;
3. почистването в т.ч. и от сняг на уличните платна, площадите, алеите, парковите и другите територии от населените места, предназначени за обществено ползване;
4. почистването от отпадъци на общинските пътища;
5. предаването на отделените строителни отпадъци по време на принудителното премахване на строежи, за оползотворяване на материалите и за влагане на рециклирани строителни материали;
6. незаконните сметища и организиране на почистването им, както и за предотвратяване изхвърлянето на отпадъци на неразрешени за това места;
7. поддържането на регистър на площадките за предаване на отпадъци от пластмаси, стъкло, хартия и картон на територията на общината;
8. осигуряването на площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни битови отпадъци и други на територията на общината;
9. избор на площадка, изграждане, експлоатация, закриване, рекултивация на терените и последващия мониторинг на депата за битови и строителни отпадъци или на други инсталации или съоръжения за оползотворяването и/или обезвреждане на битови и строителни отпадъци на територията на общината; 
10. информиране на обществеността, относно прилагането на  разпоредбите на настоящата наредба, чрез използване на разнообразни  форми и средства.
(4) Кметът на общината организира и определя:
1. разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло;
2. разделното събиране и временно съхраняване на битови биоразградими отпадъци, като определя местата за разполагане на необходимите елементи на системата за разделно събиране на отпадъците и предаването им за  компостиране или анаеробно разграждане;
3. дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци (отработени моторни масла, негодни за употреба батерии и акумулатори, излязло от употреба електрическо и електронно оборудване и излезли от употреба МПС) и информира обществеността;
4. събирането, оползотворяването и обезвреждането на строителни отпадъци от ремонтна дейност, образувани от домакинствата на територията на Община Бургас;
5. разделното събиране на опасните битови отпадъци извън обхвата на наредбите по чл. 13, ал. 1 от ЗУО и предаването им за оползотворяване и/или обезвреждане;
6. дейността по събирането и съхраняването на излезли от употреба моторни превозни средства на площадките за временно съхраняване;
7. организира и контролира изпълнението на Програмата за управление на дейностите по отпадъците в съответствие с изискванията на Закона за управление на отпадъците (ЗУО);
8. предлага за одобряване от Общинския съвет план-сметка за разходите по поддържане на чистотата и размер на таксите за битови отпадъци;
9. границите на районите, включени в системата на организирано сметосъбиране и сметоизвозване на битови отпадъци, поддържане на чистотата, както и честотата на сметоизвозване.
(5) Кметът на общината може да упълномощава длъжностни лица от общинската администрация за изпълнение на правата и задълженията си по настоящата Наредба.
Раздел III
ПРАВА, ЗАДЪЛЖЕНИЯ И ОТГОВОРНОСТИ НА ФИЗИЧЕСКИТЕ И ЮРИДИЧЕСКИТЕ ЛИЦА
Чл. 3. (1) Притежателите на отпадъци са всички лица, причинители на отпадъци, както и тези в чието владение се намират те.
(2) Предаването и приемането на производствените, строителните и опасните отпадъци се извършват само въз основа на писмен договор с лица, притежаващи разрешение, комплексно разрешително или регистрационен документ за съответната дейност и площадка за отпадъци със съответния код съгласно наредбата по чл. 3 от ЗУО за класификация на отпадъците.
(3) Третирането на опасни отпадъци се извършва от лица, притежаващи разрешение по чл.35 от ЗУО или комплексно разрешително, издадено по реда на глава седма, раздел II от Закона за опазване на околната среда.
(4) Притежателите на отпадъци по ал. 1 са длъжни:
1. да изпълняват разпоредбите на националното и местното законодателство за третиране на различните по вид, произход и свойства отпадъци; 
2. да предприемат всички мерки за несмесване на опасни отпадъци с други отпадъци или на оползотворими с неоползотворими отпадъци;
3. да организират безопасното съхраняване на отпадъците, за които няма подходящи средства за третиране до предаването им на лица, притежаващи разрешение, комплексно разрешително или регистрационен документ; 
(5) Притежателите на отпадъци ги предоставят за събиране, транспортиране, оползотворяване или обезвреждане на лица, притежаващи разрешение, комплексно разрешително или регистрационен документ за съответната дейност, или ги оползотворяват и/или обезвреждат сами в съответствие с действащото законодателство и настоящата Наредба.
Чл. 4.  (1) Физическите лица, пребиваващи на територията на община Бургас и юридически лица, извършващи дейност на територията на община Бургас имат право:
1. да правят предложения за подобряване на организацията и изпълнението на дейностите по третиране на отпадъците и поддържане на чистотата; 
2. да сигнализират на общинската администрация за нарушения на разпоредбите на Закона за управление на отпадъците (ЗУО) и настоящата наредба;
3. да сигнализират на общинската администрация за неизпълнение или некачествено изпълнение на задълженията на лицата, извършващи дейностите по третиране на отпадъците и поддържане на чистотата на територията на Общината.
(2) Физическите и юридическите лица са длъжни:
1. да изхвърлят отпадъците си само в определените за целта съдове, като ги опазват и не допускат повреждането им, както и разпиляване на отпадъци извън тях;
2. да спазват регламентираните с настоящата наредба ред за третиране на всеки конкретен вид отпадък;
3. да спазват разпоредбите за депониране и/или обезвреждане на строителни отпадъци и земни маси в определените за това депа;
4. всички собственици на временни обекти са длъжни да ги премахнат, след изтичане на договорните отношения с Община Бургас, както и да почистят терена;
5. всички собственици на излезли от употреба моторни превозни средства (ИУМПС) са длъжни да ги предадат, на площадка за временно съхраняване или в център за разкомплектоване на ИУМПС;
6. всички лица, собственици, ползватели и наематели на недвижими имоти, включително и на търговски обекти или части от тях, са длъжни да изхвърлят масово разпространените отпадъци (МРО) и други оползотворими отпадъци разделно на определените за тази цел места;
7. собственици, наематели и ползватели на недвижими имоти, намиращи се в райони без изградена канализационна система са длъжни да почистват своевременно водоплътните  изгребни (септични) ями, като не допускат замърсяване. Почистването се извършва от специализирана техника и лица, имащи сключен договор с ВиК –оператор;
8. всички лица са длъжни да съдействат на контролните органи при констатиране на нарушенията.
Чл. 5. (изм. Протокол №43/26.06.2018 г.) Лицата, при чиято дейност се образуват битови отпадъци от нежилищни имоти и са подали декларации по реда на чл. 17, ал. 4 от Наредбата за определяне и администриране на местни такси и цени на услуги на територията на община Бургас, са длъжни да изхвърлят  отпадъците само в съдовете, които са декларирали, че ще се използват през съответната година.
Чл. 6. Забранява се:
1. изоставянето, нерегламентираното изхвърляне и изгаряне или друга форма на неконтролирано управление на отпадъците;
2. изхвърлянето на отпадъци извън предназначените за целта съдове и места;
3. изхвърлянето в съдовете за разделно събиране на отпадъци, различни по вид от обозначените; 
4. изхвърлянето на отпадъци от производствени и търговски обекти, заведения за обществено хранене, административни и жилищни сгради, в уличните кошчета за смет;
5.  изхвърлянето на ИУЕЕО и негодни за употреба батерии в съдовете за битови отпадъци и/или в съдовете за разделно събиране на отпадъци, както и смесването им с други отпадъци;
6. изваждането на отпадъци от съдовете за битови отпадъци или от съдовете за разделно събиране на отпадъци, освен от лицата, на които е възложено тяхното обслужване;
7. изхвърлянето в съдовете за отпадъци и около тях  на едрогабаритни, строителни и растителни отпадъци, земни маси, както и отпадъци с потенциално висок екологичен и здравен риск, които биха могли да доведат до увреждане на самите съдове, сметоизвозващата и сметообработваща техника;
8. паленето и изгарянето на отпадъци и материали и изхвърлянето на незагасена жар в съдовете за смет, освен в случаите когато изгарянето се извършва в специализирани съоръжения; 
9. разместването и повреждането на съдовете за  отпадъци;
10. спирането и паркирането на превозни средства пред съдовете за отпадъци по начин, който възпрепятства събирането и извозването им;
11. замърсяването и изхвърлянето на всякакъв вид отпадъци на местата за обществено ползване;

12.  изхвърлянето на умрели животни и птици в съдовете за отпадъци, както и загробването им на различни от отредените за това терени;  
13. временно съхранение на земни маси, отпадъци от строителна и селскостопанска дейност, оборска тор  и материали на места за обществено ползване и общински терени,  а също и край пътища, речни корита и дерета;
14. изхвърлянето на отработени моторни масла и отпадъчни нефтопродукти в съдовете за отпадъци, повърхностните води,  в канализационната система,  на места за обществено ползване, както и директно върху почвата.
Чл. 7. Забранява се транспортирането на материали, стоки, продукция и отпадъци на територията на община Бургас от транспортни средства без надлежно уплътнени и непокрити каросерии, както и с непочистена ходова част.
Чл. 8. Забранява се изхвърлянето и изливането в дъждоприемните шахти и в канализационните мрежи и съоръжения на отпадъци и отпадъчни вещества.
Чл. 9. Отговорност за спазване на разпоредбите на НУОТОБ носят физическите лица, едноличните търговци или юридическите лица, включително:
1. (изм. Протокол №43/26.06.2018 г.) длъжностни лица, технически ръководители, ръководителите на фирми и организации;
2. собственикът, а ако жилището е отдадено под наем – наемателят, който го обитава;
3. председателят на управителния съвет (управителят) на многофамилните жилищни сгради (в режим на етажна собственост), във връзка с обикновеното управление на етажната собственост.

Раздел IV
ОРГАНИЗАЦИЯ НА ДЕЙНОСТТА ПО ТРЕТИРАНЕ НА БИТОВИТЕ ОТПАДЪЦИ И ПОДДЪРЖАНЕ НА ЧИСТОТАТА

Чл. 10. Дейности по събиране, съхранение, транспортиране, оползотворяване и/или обезвреждане на битови отпадъци могат да извършват лица, притежаващи разрешение или регистрация съгласно изискванията на Закона за управление на отпадъците (ЗУО).
Чл. 11. (1) Кметът на общината осигурява условия, при които всеки притежател на битови отпадъци се обслужва от лица, притежаващи разрешение или регистрация съгласно изискванията на ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане.
(2) Задълженията си по ал. 1, кметът на Община Бургас изпълнява самостоятелно или възлага чрез договор на лица, притежаващи разрешение или регистрация съгласно изискванията на ЗУО.       
(3) Лицата, с които кметът на Община Бургас е сключил договор по ал. 2, изпълняват задълженията си в съответствие със сключения договор. 
(4) В договорите, отнасящи се до събиране и транспортиране на битовите отпадъци се определят конкретните задължения на изпълнителя във връзка с почистване на уличните платна, площадите, алеите, парковете и другите територии от Община Бургас, предназначени за обществено ползване.
Чл. 12. Отговорни за събирането, извозването и обезвреждането на битовите отпадъци, от районите включени в „Системата за организирано поддържане на чистотата на територията на Община Бургас”, почистването на местата за обществено ползване, както и снегопочистването и зимното поддържане, са лицата, на които общината е възложила чрез договор и/или обществена поръчка, изпълнението на съответните дейности.
Чл. 13. Лицата по чл. 12 имат право:
1. да предлагат промени в технологичната и организационна схема на работа, целящи подобряване качеството на извършваните дейности;
2. да сигнализират на общинската администрация за нарушения по смисъла на тази наредба и ЗУО, извършени от граждани, фирми и др. организации;
3. да извършват и други дейности, в съответствие с издадените им по ЗУО разрешение или регистрация, които не са предмет на сключения с общината  договор. 
Чл. 14.  Лицата по чл. 12 са длъжни:
1. да изпълняват дейностите, предмет на сключения договор, качествено, в съответствие с утвърдените графици, организационни и технологични схеми и стриктно спазване на санитарно-хигиенните и екологични изисквания;
2. да изготвят и съгласуват с общинската администрация цялостна технологична и организационна схема на работа, в т.ч. местоположение на съдовете за отпадъци, както и маршрути за обслужването им; използвана техника за всеки конкретен район и дейност; дейностите по сметопочистване, миене на улици, зимно дежурство, измиване и дезинфекция на съдовете за отпадъци и др.;
3. да съгласуват с общинската администрация всякакви промени в технологичната и организационна схема на работа;
4. в случай на аварии и/или обстоятелства, възпрепятстващи изпълнението на дейността, незабавно да уведомят общинската администрация и предприемат необходимите действия за максимално бързото възстановяване на нормалния цикъл на работа; 
5. да осигуряват, поддържат и подновяват необходимата за изпълнение на възложените дейности материално-техническа база (машини, съоръжения, съдове за БО и др.); 
6. да не допускат замърсявания в процеса на извършваните от тях дейности;
7. да измиват и дезинфекцират използваните съдове за БО, съгласно утвърдения график;
8. да измиват и дезинфекцират сметоизвозващите машини преди да напуснат депото;
9. при възникване на извънредни ситуации (катастрофи, стихийни бедствия, аварии или др.) спешно да осигурят необходимите екипи и техника за изпълнение разпорежданията на Общинския съвет по сигурност.
Чл. 15. Почистването на пазарите, местата за улична търговия, паркингите, обществените гаражи, автогарите, жп гарите, административните, производствените, складовите помещения и др. подобни, прилежащите им тротоари, зелени площи и др. терени, се осигурява от лицата, които ги стопанисват и експлоатират.
Чл. 16. Всички лица, собственици, наематели и ползватели на недвижими имоти или части от тях, са длъжни са длъжни:
1. да опазват, почистват и поддържат чистотата в сградите, незастроените части от имотите (дворовете) и прилежащите територии към тях;
2. да почистват прилежащите тротоарите пред имотите от сняг и лед, а също така и ледените висулки от сградите.
Чл. 17. (1) Фирмите и организациите, които образуват отпадъци различни от битовите, са длъжни да организират сами събирането и транспортирането им до инсталации за обезвреждане или на депо, ако депонирането им е разрешено.

(2) Транспортирането на отпадъците може да се извършва и от фирмите, притежаващи разрешително за дейности с отпадъци въз основа на сключен договор за заплащане на услугата по третиране на съответния вид отпадък.
Чл. 18. (1) Отговорен за дейностите по обезвреждане (депониране) на битовите отпадъци и стопанисване на съоръжението (депото) по време на неговата експлоатация и след това, е операторът на съоръжението за обезвреждане (депото).
(2) Операторът на депото задължително трябва да притежава разрешение за дейността по чл. 35 от ЗУО.

Раздел V
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ЕДРОГАБАРИТНИ БИТОВИ И СТРОИТЕЛНИ ОТПАДЪЦИ, ЗЕМНИ МАСИ И БИООТПАДЪЦИ

Чл. 19. Извършването на дейностите по събиране, транспортиране и/или третиране на земни маси (ЗМ) и строителни отпадъци (СО) (вкл. строителните отпадъци от вътрешни преустройства и текущи ремонти на сгради и съоръжения), е задължение на собственика, инвеститора, възложителя или изпълнителя на дейността, от която са формирани.
Чл. 20. Третирането и транспортирането на отпадъците от строителни площадки и от премахването на строежите се извършва от възложителя, изпълнителя, инвеститора на строежа или от собственика на строителните отпадъци или от друго лице, отговарящо на изискванията по чл. 35 от ЗУО, въз основа на писмен договор.
Чл. 21. (1) Лицата извършващи строителство, разрушаване на сгради и/или доброволно премахване на строежи извършват дейността си по начин, осигуряващ последващото оползотворяване, в т.ч. рециклиране на образуваните строителни отпадъци в съответствие с изискванията на ЗУО.
(2) Възложителят носи отговорност за изпълнението на целите, свързани с подготовка за повторна употреба, рециклиране и друго оползотворяване на материали от строителни отпадъци, генерирани при строителство, разрушаване и доброволно премахване на незаконни строежи или на негодни за ползване сгради. 
(3) Когато строителните отпадъци са генерирани по време на принудителното премахване на строежи, отговорност за предаването на отделените строителни отпадъци, за оползотворяване на материалите и за влагане на рециклирани строителни материали, включително за покриването на разходите за извършване на дейностите по транспортиране и третиране носи кметът на Община Бургас.
(4) Разходите за извършване на дейностите по транспортиране и третиране на строителни отпадъци, получени в резултат на принудителното премахване на строежи, са за сметка на извършителя на незаконния строеж или на собственика на сградата. 
Чл. 22. (1) Възложителят на строителни и монтажни работи, с изключение на текущи ремонти, и възложителят на дейности по премахване на строежи  изготвят план за управление на строителни отпадъци в обхват и съдържание, определени в Наредбата за управление на строителните отпадъци и за влагане на рециклирани строителни материали. 
(2) Изискването по ал. 1 не се прилага за:
1. (Отменена с Решение №77 от 16.01.2020 г. по адм. дело №2538/2019 г. на Административен съд – Бургас)
2. (Отменена с Решение №77 от 16.01.2020 г. по адм. дело №2538/2019 г. на Административен съд – Бургас)
3. (Отменена с Решение №77 от 16.01.2020 г. по адм. дело №2538/2019 г. на Административен съд – Бургас)
4. (Отменена с Решение №77 от 16.01.2020 г. по адм. дело №2538/2019 г. на Административен съд – Бургас). 
(3) Планът за управление на строителни отпадъци по ал. 1 се включва в обхвата на инвестиционните проекти, а за обектите, за които не се изисква одобрен инвестиционен проект, се изготвя като самостоятелен план.
(4) Плановете за управление на строителни отпадъци за инвестиционните предложения се одобряват по реда на ЗУТ, след съгласуване с  Дирекция „Околна среда“.
(5) Компетентният орган по ал. 4 може да изисква предоставяне на допълнителна информация или отстраняване на нередностите, в случай на несъответствие с изисквания на Наредбата за управление на строителните отпадъци и за влагане на рециклирани строителни материали, като изпраща мотивирано становище до заявителя не по-късно от 14 дни от получаване на плана.
(6) Изпълнението на плана за управление на строителни отпадъци на обектите включва описание на целите за оползотворяване и рециклиране на строителни отпадъци и целите за влагане на рециклирани строителни материали при изпълнението на проекта.
(7) Документите по ал. 6 се представят на органа, издал строителното разрешение или виза за проектиране,  в срок до един месец след въвеждане на обекта в експлоатация.
(8) Отговорното по ал. 1 лице е длъжно да изготви транспортен дневник на СО по време на СМР и премахване на строежи, съдържащ информация за  лицата,  извършващи транспортиране  и лицата, на които се предават СО.
(9) Лицата, извършващи транспортиране на строителните отпадъци, генерирани от строителни площадки и от премахване на строежи, с изключение на строителните отпадъци от вътрешни преустройства и текущи ремонти на сгради и съоръжения, е длъжен да притежава регистрация по чл. 35 от ЗУО.
Чл. 23. Забранено е възлагането или извършването на строителни или монтажни работи или премахване на строежи без наличие на план за управление на строителни отпадъци в случаите, когато такъв се изисква.
Чл. 24. (1) Когато дейностите по третиране и транспортиране на СО и ЗМ касаят обекти, за които не се изисква изготвяне на план за управление на СО, отговорните по чл. 19 лица подават заявление по образец за обектите на високото строителство, а за линейните обекти внасят и депозит в размер на строителната стойност на възстановителните работи,  въз основа на които Община Бургас издава „Разрешение  за третиране и транспортиране на СО и ЗМ“ за всеки отделен обект.
(2) В протокола за откриване на строителната площадка на обекта, задължително се вписва лицето, отговорно за дейностите по третиране и транспортиране на СО и ЗМ и номера на издаденото му разрешение.
(3) Задълженията за третиране и транспортиране на СО и ЗМ на съответните отговорни лица са в сила до въвеждане на обекта в експлоатация, независимо от продължителността на строителството.
(4) Община Бургас определя маршрута за транспортиране на строителни отпадъци и земни маси до депото и/или  съоръжението за третирането им. 
Чл. 25. (1) (изм. Протокол №43/26.06.2018 г.) Възложителят, строителят и техническите ръководители на обекти на дейността, от която се формират СО и ЗМ, касаещи обекти, за които се издава разрешение за строеж и се открива строителна линия, както и за премахване на незаконни строежи е отговорен за третирането и транспортирането им. 
(2) Отговорното лице по ал. 1 е длъжно:
1. да ограничи с плътна ограда от трайни елементи определената строителна площадка или терена, на който се извършва премахване на незаконния строеж, както и да постави информационно–указателна табела, която да бъде актуализирана при промяна преди да е започнала каквато и да било дейност (не се отнася за линейните обекти на техническата инфраструктура); 
2. да не допуска по време на строителството замърсяване на тангиращите с обекта тротоари, улични платна, зелени площи и други терени, със строителни материали, СО и ЗМ, както и да не допуска повреждането им с тежка техника; 
3. да не допуска натрупването и разхвърлянето на строителни материали и отпадъци извън границите на обектите и строителните площадки, приготвянето на варови, циментови и други разтвори върху тротоари, улични платна, дъждоприемни шахти,  озеленени площи и на отстояние, по-малко от 1.5 м. (метър и половина) от стволовете на дървета или храсти (освен в специални за целта подложки);
4. да не допуска по време на строителството, дейностите по премахване и разрушаване, както и дейностите по третиране и транспортиране на ЗМ и СО, замърсяване на околното пространство с прахови частици;
5. да не допуска депониране и/или изхвърляне на строителни отпадъци и земни маси извън местата, определени за обезвреждането, оползотворяването и/или  депонирането им;
6. да не допуска транспортиране на СО, СМ, ЗМ и други насипни товари в транспортни средства с неуплътнени и непокрити каросерии; 
7. да не допуска при транспортиране на СО, СМ, ЗМ и други насипни товари замърсяване на уличните платна;
	8. да не допуска формирането на временни депа за изкопни земни маси без издадено писмено разрешение от Община Бургас или писмено разрешение от собствениците на частния терен;
	9. да не допуска  изхвърлянето на едро-габаритни, битови и строителни отпадъци и материали директно от етажите на строителните обекти, освен в случаите когато се извършва чрез специализирано съоръжение;
	10. да не допуска изливане на остатъчния бетон от бетон-помпата върху зелени площи, тротоари, пътното платно, дъждоприемни шахти и други терени общинска собственост. При работа с бетон-помпа, остатъчния бетон да се излива в специално подготвени форми (тави) от строителя, в рамките на строителната площадка;
11. да съхранява копие от всички необходими документи (строително разрешение, план за управление на СО, направление за извозване на СО и ЗМ, пропуск за движение на автомобилите извозващи СО и ЗМ и др.) на строителния обект;
12. след приключване на строителството да възстанови първоначалния вид на тротоара, уличното платно, зелените площи и др. терени, които са били включени в строителната площадка на обекта. Възстановителните работи да се приемат с протокол от техническата служба на съответната териториална дирекция, за да бъде възстановен внесеният депозит по чл. 24, ал. 1. 
		Чл. 26. Отговорното за събирането, съхранението и транспортирането на ЕБО, СО и ЗМ, образувани от ремонтната дейност на домакинства и офиси лице, е длъжно:
		1. да предава за събиране и последващо оползотворяване или обезвреждане генерираните ЕБО, СО и ЗМ на фирмата, с която Община Бургас има сключен договор, чрез предварителна заявка на обявения телефон или да ги извози до определеното за целта депо;
		2. да съхранява отпадъците на територията на имота до предаването им за събиране, оползотворяване или обезвреждане, като не допуска разпиляването им;
		3. да уведоми домоуправителя, когато ремонтните дейности предстои да бъдат извършени в многофамилна жилищна сграда.	
		Чл. 27. (1) За депонирането (обработката) на СО и ЗМ, формирани от строителни площадки, премахването на строежите и текущи ремонти на сгради и съоръжения, с изкл. на битовите се заплащат такси, определени в лв./м3.  
(2) Таксата се заплаща предварително от лицето, на което се издава разрешението за третиране и транспортиране на СО и ЗМ, в съответствие с количествата посочени в разрешението.
		(3) Заплащайки дължимата такса, лицето получава талони за „предадени количества СО и ЗМ от обект ….....“ и „Пропуск за движение на автомобилите извозващи СО и ЗМ от обект .……“.
		(4) В случай, че количествата СО и ЗМ се окажат по-големи от количествата, за които е заплатена таксата, отговорното лице е длъжно да заплати дължимата такса за допълнителните количества, преди същите да бъдат извозени на депото.	
		Чл. 28. Депонирането (обработката) на СО и ЗМ се извършва само на определените от кмета на общината депа и/или съоръжения.
		Чл. 29. (1) Отговорност за дейностите по депонирането (обработка) на СО или ЗМ и стопанисването на площадката на депото по време на нейната експлоатация и след това, носи операторът на депото.	
		(2) Операторът на депото трябва да притежава разрешение по чл. 35 от ЗУО за дейността.
		(3) Приемането на строителните отпадъци или земни маси на съответното депо за обработка се удостоверява с талон по образец към Наредбата, заверено с печат на дружеството.
		Чл. 30. (изм. Протокол №43/26.06.2018 г.) (1) Биоотпадъците от поддържане на обществени площи, паркове и градини, включително и хранителни отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост се събират разделно и се третират чрез компостиране или анаеробно разграждане, по начин, който осигурява висока степен на защита на околната среда.
		(2) Лицата оползотворяват самостоятелно биоотпадъците си след получаване на разрешение, комплексно разрешително или регистрационен документ по чл. 35 ЗУО или ги предават въз основа на сключен договор на лице, притежаващо разрешение, комплексно разрешително или регистрационен документ по чл. 35 ЗУО, или извършват компостиране на място.
		(3) Биоотпадъците от растителен произход от ресторанти, заведения за обществено хранене, търговски обекти, зеленчукови пазари и тържища, обхванати от общинската система за разделно събиране на биоотпадъци се събират при източника на образуване в специализирани съдове по следния начин: 
1. Отговорните за разделното събиране лица, определят местата за разполагане на специализираните съдове, като не допускат достъп на външни лица и животни до тях.
2. съдовете за разделно събиране на биоотпадъци се предоставят от лицата изпълнители по договори за извършване на дейности с отпадъци. Измиването и дезинфекцията на съдовете е задължение на ползвателя.
3. съдовете за биоотпадъци с кафяв цвят, следва да са обозначени с надпис и да отговарят на чл. 6, ал. 2 от Наредбата за разделно събиране на биоотпадъци и третиране на биоразградимите отпадъци
		(4) Биоотпадъците от растителен произход от поддържане на зелени площи, паркове, градини, междублокови пространства се събират разделно и се транспортират до съоръжения за третиране, определени от общинската система за разделно събиране на биоотпадъци, организирана от кмета на общината.
1. биоотпадъците от растителен произход, получени от поддържане на обществени площи, паркове и градини, междублокови пространства се събират разделно от изпълнителите, на които е възложено и се транспортират до регионално депо „Братово-Запад“ за оползотворяване.
2. биоотпадъците от растителен произход, събрани от общински учебни, здравни и детски заведения се предават на изпълнителите по поддържане на зелената система в района, които ги извозват до определените от общинската система места. 
3. биоотпадъците, от зелени площи частна собственост, се събират разделно, оползотворяват се на място чрез компостиране или се предават на изпълнителите по поддържане на зелената система в района, които ги извозват до определените от общинската система места.
		(5) Биоотпадъците от хранителен и кухненски произход от домакинствата, се събират разделно при източника на образуване и се изхвърлят в специализираните съдове за биоразградими отпадъци в кафяв цвят.
		(6) Лицата, които образуват биоотпадъци и не са обхванати от общинската система за разделно събиране (като лицата, извършващи озеленяване и поддържане на частни паркове и градини, търговски обекти, ресторанти, заведения за обществено хранене и развлечение, предприятия, които преработват или съхраняват земеделски продукти и др., които образуват подобни биоотпадъци) организират самостоятелни системи за тяхното разделно събиране, извършват компостиране на място или ги предават за последващо третиране на лица притежаващи разрешение, комплексно разрешително или регистрационен документ по чл. 35 ЗУО. 
		(7) Общинската системата за разделно събиране на биоотпадъци се организира от кмета на общината, при спазване изискванията, посочени в ал. 3, ал. 4 и ал. 5, оповестява се на интернет страницата на общината, раздел „Околна среда“ и се актуализира при всяка промяна.

Раздел VI
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОПАСНИ ОТПАДЪЦИ ОТ БИТА
    
Чл. 31. Третирането на опасни отпадъци се извършва от лица, притежаващи разрешение по чл. 35 от ЗУО или комплексно разрешително, издадено по реда на Закона за опазване на околната среда.
Чл. 32. Опасните отпадъци от бита се предават за оползотворяване и/или обезвреждане на общинските площадки за безвъзмездно предаване на разделно събрани отпадъци от домакинствата, разположени на територията на община Бургас или на лица, притежаващи разрешение по чл. 35 от ЗУО или комплексно разрешително, издадено по реда на Закона за опазване на околната среда.

Раздел VII
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА МАСОВО РАЗПРОСТРАНЕНИ ОТПАДЪЦИ

Чл. 33. (1) Кметът на общината организира дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци. 
(2) (нова, Протокол №46/20.12.2022 г.) Кметът на общината организира дейностите по разделното събиране на битови отпадъци на територията на общината като сключва договори с лицата, посочени в чл. 20, ал. 1, т. 1 и т. 2 от ЗУО, при условията и реда, посочени в настоящия раздел.
Чл. 33а. (нов, Протокол №46/20.12.2022 г.) (1) Процедурата за избор на лицата, посочени в чл. 20, ал. 1, т. 1 и т. 2 от ЗУО, започва със заповед на кмета, която съдържа:
1. Описание на дейностите, предмет на договора;
2. Срок на извършване на дейностите, не по-кратък от 3 години;
3. Място и срок за подаване на заявленията;
4. Дата и срок за разглеждане на заявленията; 
5.  Втора дата за разглеждане на заявления, място и срок за подаването им, не по-дълъг от 14 дни, в случай че за първата дата не са подадени документи за участие.
6. Изисквания към участниците, в това число:
а) разработена примерна програма за разделно събиране на масово разпространени отпадъци, включваща конкретния начин на организация на разделно събиране на тези отпадъци, съответстваща на изискванията на подзаконовите нормативни актове;
б) срокове за разполагане на елементите от системата за разделно събиране;
в) честота на обслужване на съдовете за разделно събиране;
г) мерки за недопускане на посегателства и кражби на отпадъците от съдовете за събиране;
д) количествени цели за разделно събиране, рециклиране и оползотворяване на отпадъците от домакинствата и подобни отпадъци, както и условията и редът за отчитане на тяхното изпълнение, както и разпределението на отговорностите с цел планиране, организиране и прилагане на система за разделно събиране, рециклиране и оползотворяване на отпадъците на територията на Общината, за да се постигнат целите заложени в чл. 31 и § 15 от ПЗР на ЗУО.
e) задълженията за контрол по спазване на изискванията за разделно събиране на територията на съответната община;
ж) задълженията за предоставяне на информация на гражданите на общината по прилагане на системата за разделно събиране, провеждане на образователни и информационни кампании и работа с обществеността.
(2) Най-малко 14 дни преди крайния срок за подаване на заявленията за участие в процедурата, на официалния сайт на Общината, в раздел „Обяви и съобщения“, в едно национално и едно местно средство за осведомяване се публикува обява, със съдържание, включващо данните по предходната разпоредба.
(3) Документите се разглеждат от комисия от 5 членове, определена със заповед на кмета на общината, в чийто състав се включва поне един представител на постоянната комисия по екология при Общинския съвет.
1. В случай, че заявленията не отговарят на изискванията, комисията предлага на кмета да прекрати процедурата.
2. При постъпило само едно заявление, отговарящо на изискванията, комисията внася предложение до Общински съвет за вземане на решение за сключване на договор. 
3. При постъпили повече от едно заявления Комисията извършва подбор и класира участниците, след което внася предложение до общински съвет за сключване на договор с класирания на първо място участник.
4. въз основа на влязло в сила решение на общински съвет, кметът сключва договор с одобрения участник.
Чл. 34. (1) Лицата, при чиято дейност се образуват оползотворими отпадъци от хартия и картон, метали, пластмаси и стъкло, са длъжни да:
1. събират оползотворимите разделно от неоползотворимите и биоразградимите битови отпадъци;
2. предават и/или изхвърлят  в определените за целта съдове или места;
3. спазват указанията за изхвърляне на разделно събраните специфични отпадъци, посочени на съдовете за разделно събиране, както и да привеждат отпадъците във възможно най-малък обем, да ги почистват от отпадъци от хранителни и/или други остатъци или примеси и да не смесват оползотворимите отпадъци със смесените БО;
4. не изхвърлят други отпадъци в съответния вид контейнер за разделно събиране освен обозначените;
5. не поставят отпадъците извън съдовете за разделно събиране, независимо от обема им;
6. не изваждат отпадъците от съдовете за разделно събиране. 
(2) Лицата, извършващи търговска дейност в търговски обекти, производствени и стопански сгради, здравни заведения, заведения за хранене и развлечения, обекти за комунални и други услуги, хотели и други места за настаняване и съпътстващи производството занаятчийски дейности, са длъжни да:  
1. събират разделно отпадъци от хартия и картон, метали, пластмаси и стъкло и ги предават на лицата, с които Община Бургас има сключен договор, съгласно утвърден  график или на лица, притежаващи разрешение по чл. 35 от ЗУО или комплексно разрешително, по реда на ЗООС и/или на организация по оползотворяване; 
2. събират разделно в специализирани съдове и/или чували оползотворимите отпадъци, като вземат мерки за тяхното временно съхранение на територията на обекта до предаването им за оползотворяване.
(3) Лицата, извън посочените в ал. 2 (учебни и детски заведения, офиси, административни сгради, както и от домакинствата), при чиято дейност се образуват оползотворими отпадъци от хартия и картон, метали, пластмаси и стъкло, са длъжни да ги събират разделно, да ги изхвърлят в специализираните съдове от съществуващата система или да ги предават за оползотворяване на лица, притежаващи разрешително за съответната дейност.
Чл. 35. Във връзка с постигане целите за повторна употреба, рециклиране и оползотворяване на битовите отпадъци по региони, всички лица, извършващи дейности по  чл. 35 от ЗУО (касаещи оползотворими отпадъци от хартия и картон, метали, пластмаси, стъкло и биоотпадъци), са длъжни да предават в 30-дневен срок ежемесечни отчети за приетите количества отпадъци в дирекция „Околна среда“, Община Бургас.

Раздел VIII
УПРАВЛЕНИЕ НА НЕГОДНИ ЗА УПОТРЕБА БАТЕРИИ И АКУМУЛАТОРИ, ИЗЛЯЗЛО ОТ УПОТРЕБА ЕЛЕКТРИЧЕСКО И ЕЛЕКТРОННО ОБОРУДВАНЕ И ОТРАБОТЕНИ МОТОРНИ МАСЛА

Чл. 36. (1) Дейности по третиране на негодни за употреба батерии и акумулатори (с изключение на дейности по събиране и предварително съхраняване на отпадъците на мястото на образуване) се извършва от лица, притежаващи съответното разрешение по чл. 35 от ЗУО или комплексно разрешително, издадено по реда на глава седма, раздел II от Закона за опазване на околната среда.
(2) Лицата по ал. 1 са длъжни да осъществяват конкретната си дейност в съответствие с разпоредбите на Закона за управление на отпадъците и подзаконовите нормативни актове по прилагането му. 
Чл. 37. (1) Община Бургас организира дейностите по разделно събиране на негодни за употреба батерии и акумулатори и излязло от употреба електрическо и електронно оборудване и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци.
(2) Места за събиране на негодни за употреба батерии и акумулатори са и всички обекти на територията на общината, където се предлагат батерии и акумулатори. 
(3) Лицата, които стопанисват обектите по ал. 2, са задължени да предвидят места за поставяне на специализирани съдове за събиране на негодни за употреба батерии и акумулатори и да осигурят достъп до тях.
Чл. 38. (1) Дейности по третиране на ИУЕЕО и луминесцентни и други лампи, съдържащи живак (с изключение на дейности по събиране и предварително съхраняване на отпадъците на мястото на образуване) се извършва от лица, притежаващи съответното разрешение по чл. 35 от ЗУО или комплексно разрешително, издадено по реда на глава седма, раздел II от Закона за опазване на околната среда. 
(2) Лицата по ал. 1 са длъжни да осъществяват конкретната си дейност в съответствие с изискванията на ЗУО и подзаконовите нормативни актове по прилагането му.
	Чл. 39. (1) Община Бургас разработва и осигурява прилагането на система за разделно събиране на ИУЕЕО, луминесцентни и други лампи, съдържащи живак чрез: 
1. лицата извършващи продажба на крайни потребители на територията й;
2. събирателни пунктове, разположени на територията на общината;
3. лицата, с които Община Бургас има сключени договори.
(2) Лицата, които извършват продажба на ЕЕО на крайните потребители, са длъжни да:
1. поставят на видно място в търговските обекти табели, съдържащи информация за възможностите и начина за обратно приемане в търговския обект на ИУЕЕО, образувано в бита и/или други налични места за предаване на ИУЕЕО;
2. да приемат без заплащане от страна на крайните потребители ИУЕЕО, образувано в бита, от сходен вид и изпълняващо същите функции, както закупеното или да приемат безплатно много малко по размер ИУЕЕО (при което нито един външен размер не надвишава 25 cm.) за търговски обекти с площ по-голяма или равна на 400 кв.м.
Чл. 40. (1) Дейности по третиране на отработени масла и отпадъчни нефтопродукти (с изключение на дейности по събиране и предварително съхраняване на отпадъците на мястото на образуване) се извършва от лица, притежаващи съответното разрешение по чл. 35 от ЗУО или комплексно разрешително, издадено по реда на глава седма, раздел II от Закона за опазване на околната среда. 
(2) Лицата по ал. 1 са длъжни да осъществяват конкретната си дейност в съответствие с изискванията на ЗУО и подзаконовите нормативни актове по прилагането му.
Чл. 41. (1) Общината определя места за смяна на отработените моторни масла на територията й, и информира обществеността.
(2) Към местата за смяна на отработени моторни масла се включват, сервизите и бензиностанциите, отговарящи на изискванията на ЗУО или подзаконовите нормативни актове по прилагането му.
(3) Еднолични търговци и юридически лица, предлагащи за продажба моторни и трансмисионни масла, поставят на подходящи и достъпни места в търговските си обекти списъка на определените по ал.1 места. 
Чл. 42. Едноличен търговец или юридическо лице, което извършва смяна на масла, е задължено да сключи договор, с който се гарантира събирането и предаването на отработени масла или отпадъчни нефтопродукти за оползотворяване.
Чл. 43. Лицата, които притежават отработени моторни масла и отпадъчни нефтопродукти, образувани от бита или стопанската им дейност, са длъжни да ги предават чрез приемо-предавателен протокол за оползотворяване и/или обезвреждане на определените места.

Раздел IX
УПРАВЛЕНИЕ НА ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА, ОТПАДЪЦИ ОТ ЧЕРНИ И ЦВЕТНИ МЕТАЛИ И ИЗЛЕЗЛИ ОТ УПОТРЕБА АВТОМОБИЛНИ ГУМИ

Чл. 44. (изм. с Решение №881 от 10.05.2019 г. по адм. дело №450/2019 г. на Административен съд – Бургас, изм. Протокол №46/20.12.2022 г.) Дейностите по третиране на ИУМПС (с изключение на дейности по събиране, транспортиране и предварително съхраняване на отпадъците на мястото на образуване) се извършват от лица, притежаващи разрешение издадено по реда на глава пета, раздел I от ЗУО или комплексно разрешително издадено по реда на глава седма, раздел II от ЗООС.
Чл. 45. Собственикът на излязло от употреба моторно превозно средство (ИУМПС) е длъжен да го предаде на площадки за временно съхраняване или в центрове за разкомплектоване на ИУМПС;
Чл. 46. (1) Упълномощените със заповед на кмета на общината длъжностни лица да осъществяват контролна дейност по настоящата наредба предприемат действия за установяване на местоположението на ИУМПС и техните собственици. На установените ИУМПС се залепва стикер – предписание, съгласно образец – Приложение № 2.
(2) Длъжностните лица по ал. 1 съставят констативен протокол за техническото състояние на МПС в 2 екземпляра, съгласно образец – приложение № 1. При поискване екземпляр от протокола се предоставя на собственика на ИУМПС или на упълномощено от него лице.
(3) С поставянето на стикера – предписание за преместване на ИУМПС започва да тече 14-дневен срок за преместване на МПС.
(4) Преместването на ИУМПС на друго място общинска или държавна собственост, не спира изпълнението на предписанието по ал. 3.
(5) В случай, че в срока по ал.3 собственикът не е изпълнил предписанието, въз основа на констативния протокол за техническото състояние на МПС по ал. 2, кметът на общината или упълномощени от него длъжностни лица издават заповед за принудително преместване на ИУМПС на площадка за временно съхранение или в център за разкомплектоване на ИУМПС.
(6) (нова, Протокол №46/20.12.2022 г.) Заповедта се изпълнява от лицата, с които Общината има сключен договор, за сметка на собственика.
(7) Когато собственикът на ИУМПС е неизвестен или макар и известен не може да бъде уведомен поради трайно отсъствие от страната или поради други обективни причини, към констативния протокол по ал. 2 се прилага служебна записка и/или други документи, удостоверяващи извършените действия и констатации по издирването на собственика. В тези случаи заповедта за принудително преместване влиза в сила 14 дни след  поставяне на таблото за обявление и интернет страницата на Община Бургас, считано от датата на поставянето й.
(8) На собственици на ИУМПС, които не изпълнят предписанието за преместване по ал.3 се съставя акт за установяване на административно нарушение по реда на ЗАНН. 
(9) (нова, Протокол №46/20.12.2022 г., изм. Протокол №10/23.04.2024 г.) Собственикът на ИУМПС, който е поискал връщане на автомобила, при условията на чл. 47 т. 4, е длъжен в 7-дневен срок след освобождаването му да премине периодичен технически преглед или да разкомплектова автомобила. 
(10) (нова, Протокол №46/20.12.2022 г.) При неизпълнение на задълженията по чл. 46, ал. 9 в указания срок, ИУМПС се предава за незабавно разкомплектоване.
Чл. 47. (изм. Протокол №46/20.12.2022 г.) Лицата по чл. 44, сключили договор с Кмета на общината, са длъжни да:
1. Приемат ИУМПС на денонощно охраняеми паркинги за временно съхранение и съставят констативен протокол за състоянието на ИУМПС.
2. Водят регистър за приетите автомобили.
3. Предават за разкомплектоване ИУМПС не по-рано от 7 дни от датата на приемането му за временно съхранение и/или 1 месец от влизане в сила на Заповедта за принудително преместване.
 4. Освободят ИУМПС в срок до 3 работни дни в случаите, когато собственикът е поискал връщането на ИУМПС преди изтичането на срока по т. 3 и е заплатил разходите по принудителното му преместване и временно съхранение.
Чл. 48. (1) Дейности по третиране на излезли от употреба автомобилни гуми (с изключение на дейности по събиране и предварително съхраняване на отпадъците на мястото на образуване) се извършва от лица, притежаващи съответното разрешение по чл. 35 от ЗУО или комплексно разрешително, издадено по реда на глава седма раздел втори на Закона за опазване на околната среда.
(2) Община Бургас разработва и осигурява прилагането на система за разделно събиране на излезлите от употреба гуми (ИУГ) от физически лица с битов произход чрез: 
1. лицата, извършващи продажба или смяна на автомобилни гуми на крайни потребители на територията й;
2. събирателни пунктове, разположени на територията на общината.
(3) Всички лица, които извършват продажба на автомобилни гуми на крайните потребители, са длъжни да поставят на видно място в търговските обекти табла, съдържащи информация за местата по ал. 1, както и начина за приемане в търговския обект на излезлите от употреба автомобилни гуми.
(4) Всички лица, които извършват продажба или смяна на автомобилни гуми, са длъжни да приемат без заплащане от страна на крайните потребители излезли от употреба гуми (ИУГ).
Чл. 49. Забранява се:
1. извършването на дейности по събиране, съхраняване, оползотворяване и/или обезвреждане на излезли от употреба гуми на неразрешени за това места или на площадки, неотговарящи на изискванията на ЗУО и подзаконовите нормативни актове по прилагането му;
2. извършването на продажба или смяна на гуми от търговците, които не са сключили договор, с който се гарантира събирането и предаването на ИУГ за оползотворяване.
Чл. 50. Гражданите, едноличните търговци и юридическите лица са длъжни да предават излезлите от употреба гуми само на определените от Община Бургас събирателни пунктове или на лица, притежаващи съответното разрешение по чл. 35 от ЗУО или комплексно разрешително, издадено по реда на глава седма раздел втори на Закона за опазване на околната среда.
Чл. 51. (1) Дейностите с ОЧЦМ и отпадъци от метални опаковки, ИУЕЕО, НУБА и ИУМПС се извършват само на площадки, разположени на територии, за които съгласно устройствен план са допустими производствени и складови дейности, на пристанища за обществен транспорт с национално и регионално значение и на обекти на железопътната инфраструктура със стопанско предназначение. Всяка площадка трябва да отговаря на нормативните изисквания за опазване на човешкото здраве и околната среда. 
(2) Изискванията по ал. 1 не се прилагат в случаите на обратно приемане на отпадъци от метални опаковки, ИУЕЕО, НУБА на мястото на продажба на съответните продукти.
Чл. 52. (1) Предаването и приемането на ОЧЦМ, които нямат битов характер, се извършва само при наличие на сертификат за произход, издаден от лицата, при чиято дейност се образуват, и/или въз основа на сключен писмен договор. 
(2) Физическите лица могат да предават ОЧЦМ само с битов характер след представяне на декларация за произход.
(3) Предаването на отпадъци в случаите по ал. 2 се извършва на площадките определени от кмета на общината или чрез кампании за разделно събиране на отпадъци от домакинствата, организирани от Община Бургас, безвъзмездно за всяка от страните. 

Раздел X
КОНТРОЛ

Чл. 53. Контролната дейност по тази наредба се осъществява от служители от дирекция „Околна среда“ при Община Бургас, както и от други длъжностни лица от общинската администрация, определени със заповед на кмета на общината.

Раздел XI
АДМИНИСТРАТИВНО-НАКАЗАТЕЛНИ РАЗПОРЕДБИ
(отм.с Решение №16147/27.11.2019 г. на Върховен административен съд 
на Република България)


ДОПЪЛНИТЕЛНИ РАЗПОРЕДБИ

§ 1. По смисъла на тази Наредба:
1. „Битови отпадъци“ са отпадъците, които се получават в резултат на жизнената дейност на хората по домовете, в административни, социални и обществени сгради. Към тях се приравняват и отпадъци от търговски обекти и съпътстващи производството занаятчийски обекти за отдих и забавления, които по своя характер и състав са сравними с отпадъците от домакинствата, нямат характер на опасни отпадъци и в същото време тяхното количество или състав няма да попречи на третирането им съвместно с битовите, с изключение на производствени отпадъци и отпадъци от селското и горското стопанство.
2. „Биоотпадъци“ са биоразградими отпадъци от парковете и градините, хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост
3. „Депо“  е съоръжение за обезвреждане на отпадъци, което се намира на земята или под земята, вкл. тези на територията на предприятията (депа, в които причинителят на отпадъци ги обезврежда  непосредствено до мястото на образуването им). Към депата не се включват съоръженията за временно съхранение на отпадъци и тези, в които отпадъците се претоварват или третират преди по-нататъшната им обработка или рециклиране. Депото за отпадъци е комплексен обект, който включва:
а) инженерно съоръжение, предназначено за организирано складиране на отпадъци за повече от шест месеца по начин, който не представлява опасност за човешкото здраве и околната среда и, за което не се предвижда последващо третиране на отпадъците;
б) спомагателни и обслужващи сгради, съоръжения и инсталации, в съответствие с неговата специфика, технология на депониране и вида на депонираните отпадъци.
4. „Депониране на отпадъци“ е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години за отпадъци, предназначени за оползотворяване и една година за отпадъци предназначени за обезвреждане по начин, който не представлява опасност за човешкото здраве и околната среда.
5. „Едрогабаритни отпадъци“ са битови отпадъци, различни от ИУЕЕО, които поради своите размери и тегло не могат да се поставят в съдовете за твърди битови отпадъци и създават затруднения при товаренето им;
6. „Излязло от употреба електрическо и електронно оборудване“ е електрическо и електронно оборудване, което е отпадък по смисъла на § 1, т. 17 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.
7. „Изоставено регистрирано моторно превозно средство“ е излязло от употреба моторно превозно средство, което се намира върху имот - държавна или общинска собственост, изоставено е от собственика си и той не се яви пред компетентните органи в тримесечен срок от уведомяването му по надлежния ред.
8. (изм. Протокол №26/26.10.2021 г.) „Излязло от употреба моторно превозно средство“ е отпадък по смисъла на § 1, т. 17 от допълнителните разпоредби (ДР) на ЗУО, в т.ч.:
а) моторно превозно средство с прекратена регистрация, което се намира върху имот – държавна или общинска собственост, за повече от три месеца от датата на прекратяване на регистрацията;
б) моторно превозно средство, на което не е заверен знакът за технически преглед съгласно чл. 32д от Наредба № I-45 от 2000 г. или съгласно чл. 38 от Наредба № Н-32 от 2011 г. за повече от три месеца от определената му дата за следващ преглед за проверка на техническата му изправност, в случай че то се намира върху държавна или общинска собственост;
в) изоставено регистрирано МПС.
9. „Краен потребител на батерии и акумулатори“ е физическо или юридическо лице, което придобива батерии и акумулатори за свои нужди, а не за пускане на пазара.
10. „Масла“ са продукти, получени от базови минерални и/или синтетични масла и добавки и предназначени за използване в качеството им на смазочни материали, среда за предаване на усилие и топлина, диелектрични и технологични течности, в т. ч.: моторни, компресорни, турбинни масла, течности за хидравлични трансмисии, масла за зъбни предавки, масла за обработка на метали, формовъчни и антикорозионни масла, електроизолационни масла.
11. „Масово разпространени отпадъци“ (МРО) са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.
12. „Моторни масла“ са масла за бензинови и дизелови двигатели, както и за газотурбинни двигатели, в т. ч. за:
а) товарни и лекотоварни автомобили;
б) леки автомобили;
в) авиационни бутални двигатели;
г) корабни двигатели.
13. „Негодни за употреба батерии и акумулатори“ (НУБА)  са батерии или акумулатори, които не могат да бъдат използвани за целите, за които са произведени, и са отпадък по смисъла на § 1, т. 17 от допълнителните разпоредби на ЗУО.
14. „Обезвреждане на отпадъците“ е всяка дейност върху отпадъците (депониране, преработване, изгаряне и др.), различно от оползотворяване, дори когато дейността има като вторична последица възстановяването на вещества или енергия.
15. „Обществени места“ са всички места, които са обществено достъпни и/или предназначени за обществено ползване, без оглед на собствеността или правото на достъп, включително уличните платна, площади, пешеходни алеи, паркове, квартални градинки, спирки на градския транспорт, части от тротоари и други подобни, които не са определени като прилежащи части.
16. (изм. Протокол №43/26.06.2018 г.) „Опасни отпадъци“ са отпадъците, чийто състав, количество и свойства създават риск за човешкото здраве и околната среда, притежават едно или повече свойства, които ги определят като опасни, и/или съдържат компоненти, които ги превръщат в опасни или всяко вещество или смес, които попадат поне в една от  класовете или категории на опасност, установени в Приложение I на Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси (OB, L 353, 31 декември 2008 г.) 
17. „Оператор“ е  всяко физическо или юридическо лице, по отношение на което е налице една от следните характеристики:
1. експлоатира определено собствено предприятие, съоръжение и/или инсталация;
2. контролира експлоатацията на определено предприятие, съоръжение и/или инсталация;
3. разпорежда се и взема решения относно настоящото или бъдещото функциониране на предприятието, съоръжението и/или инсталацията.
18. „Оползотворяване на материали от строителни отпадъци“ са всички дейности по оползотворяване на строителни отпадъци с изключение на изгаряне с оползотворяване на енергия и преработването в материали, които се използват като гориво. Оползотворяването включва и дейностите по подготовка за повторна употреба, рециклирането или друго материално оползотворяване.
19. „Отпадък“ е вещество, предмет или част от предмет, от който притежателят се освобождава, възнамерява да се освободи или е длъжен да се освободи, по смисъла на § 1, т. 17 от ЗУО. 
20. „Отпадъци от МПС“ са отпадъци по смисъла на § 1, т. 17 от допълнителните разпоредби на ЗУО и включват:
а) излезли от употреба моторни превозни средства;
б) материали и компоненти от МПС и от ИУМПС.
21. „Отпадъци от електрическо и електронно оборудване“ е електрическо и електронно оборудване, което е отпадък по смисъла на § 1, т. 17 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.
22. „Отпадъци от черни и цветни метали“ са технологичните отпадъци, получени от добива, преработката или механичната обработка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци.
23. „Отпадъци от черни и цветни метали с битов характер“ са отпадъци от черни и цветни метали (ОЧЦМ), получени в резултат на жизнената дейност на хората по домовете, в административни, социални и обществени сгради. Към тях се приравняват и отпадъците от черни и цветни метали, получени от търговски обекти, занаятчийски дейности, обекти за отдих и забавления.
24. „Отработени масла“ са всички смазочни или индустриални масла на минерална или синтетична основа, негодни за употреба по първоначалното им предназначение, като отработени моторни и трансмисионни масла, смазочни масла, турбинни и хидравлични масла по смисъла на § 1, т. 21 от допълнителните разпоредби на Закона за управление на отпадъците  
25. „Отпадъчни нефтопродукти“ са всички течни, полутечни или твърди отпадъци на нефтена основа или техни смеси: 
а) които се отделят при съхраняването на нефт и течни горива;
б) отпадъци от почистване на транспортни резервоари и резервоари за съхраняване на нефт и течни горива;
в) отпадъци от маслено-водна сепарация;
г) отпадъци от течни горива;
д) отпадъци от преработка на нефт;
е) утайки и емулсии, получени от различни производства;
ж) нефтосъдържащи отпадъци - резултат от нормалната експлоатация на кораби.
26. „Повторно нарушение“ е нарушението, извършено в едногодишен срок от влизане в сила на наказателното постановление, с което нарушителят е наказан за нарушение от същия вид.	
27. „Преработване на отпадъци“ е дейност, която променя свойствата или състава на отпадъците, като ги превръща в суровини за производство на крайни продукти или в крайни продукти.
28. „Причинител на отпадъци“ е физическо или юридическо лице, при чиято дейност се образуват отпадъци(първичен причинител) и/или всеки, който осъществява предварителна обработка, смесване или други дейности и операции, водещи до промяна на свойствата или състава на отпадъка.
29. „Притежател на отпадъци“ е причинителят на отпадъци, физическо или юридическо лице, в чието владение се намират отпадъците до момента на предаването им на оправомощено за следващо третиране лице. 
30. „Прилежащи площи“ са терени за обществено ползване около сгради, павилиони, имоти/дворни места, паркинги, гаражи, които са необходими за функционирането им, но не по-малко от 3 м., 
31. „Производствени отпадъци“ са отпадъците, образувани в резултат на производствената дейност на физическите и юридическите лица.
32. „Разделно събиране“ е събирането, при което поток от отпадъци се разделя по вид и естество на отпадъците с оглед улесняване на специфично третиране по смисъла на § 1, т. 34 от допълнителните разпоредби на ЗУО.
33. „Рециклиране“ е всяка дейност по оползотворяване, чрез която отпадъчните материали се преработват в продукти, материали или вещества за първоначалната им цел или за други цели. 
34. „Строителни отпадъци“ са отпадъците, получени в резултат на строителната дейност на строителни площадки, както и отпадъци от разрушаване или реконструкция на сгради и съоръжения по смисъла на § 1, т. 39 от допълнителните разпоредби на ЗУО.
35. „Съдове за битови отпадъци“ са контейнери, кофи, кошчета и други съоръжения предназначени за събиране на битови отпадъци или на отделни фракции от тях.
36. (изм. Протокол №43/26.06.2018 г.) „Третиране на отпадъците“ са дейности по оползотворяване или обезвреждане, включително подготовката (събиране, съхранение и сортиране) преди оползотворяване или обезвреждане.
37. (изм. Протокол №43/26.06.2018 г.) „Строителни и монтажни“ са работите, чрез които строежите се изграждат, ремонтират, реконструират, преустройват, поддържат или възстановяват (т.40 ЗУТ).
38. (нова, Протокол №43/26.06.2018 г.) „Домакинство“ са едно или повече лица, които живеят заедно в един самостоятелен обект или в част от него, в който са регистрирани по постоянен или настоящ адрес, и имат общ бюджет, без оглед на родствената връзка помежду им.
39. (нова, Протокол №43/26.06.2018 г.) „Земни маси“ са всички материали от естествен произход добити при извършването на изкопни работи при строителството, независимо от съотношението на съдържащите се в тях скални късове, пясъци, чакъли и почви.
40. (нова, Протокол №43/26.06.2018 г.) „Междублокови пространства“ са общински терени, с ограничено обществено ползване в жилищните комплекси, включващи зелени площи, алеи и площадки за отдих и игри с изключение на прилежащи площи, определени със заповед на кмета и улични платна, с прилежащите им тротоари.
41. (нова, Протокол №43/26.06.2018 г.) „Строител“ на обекти, при които се формират СО и ЗМ, за които се издава разрешение за строеж и се открива строителна линия, както и за премахване на незаконни строежи е физическо или юридическо лице, включващо в състава си физически лица, притежаващи необходимата техническа правоспособност, което по писмен договор с възложителя изпълнява строежа в съответствие с издадените строителни книжа.
42. (нова, Протокол №43/26.06.2018 г.) „Технически ръководител“ е участник в строителството, който е технически правоспособно лице, строителен инженер или строителен техник, назначен от строителя, който ръководи строителните работи и го представлява на строежа, в съответствие със сключения договор.


ЗАКЛЮЧИТЕЛНИ РАЗПОРЕДБИ

§1. (изм. Протокол №37/24.06.2014 г.) Настоящата Наредба се издава на основание чл.22, ал. 1 от Закона за управление на отпадъците и чл. 21, ал. 2 и чл. 22, ал. 4 от Закона за местното самоуправление и местната администрация.
§2. Измененията и допълненията на наредбата се извършват по реда на приемането й в съответствие с чл. 21, ал. 2 от ЗМСМА.
§3. Настоящата Наредба влиза в сила 3 дни след  датата на публикуването й на сайта на Общински съвет Бургас, с изключение на разпоредбите на чл. 30, ал. 1, т. 3 в сила от 01.07.2014 г. и чл. 30, ал. 2 в сила от 01.07.2015 г. и отменя Наредба по управление на отпадъците и поддържане на чистотата на територията на община Бургас, приета  с решение на Общински съвет по т. 3 от Протокол № 33 от 10.04.2002 г., изменена и допълнена с решения на Общински съвет - Бургас по т. 1, Протокол №44 от 19.03.2003 г., по т. 11, Протокол №39 от 29.09.2006 г., по т. 10, Протокол №5 от 24.01.2008 г.
§4. Наредбата е приета с Решение по т. 2  на  Общински съвет – Бургас от Протокол № 34/25.03.2014 г.
[bookmark: _GoBack]§5. (нов, Протокол №22/25.03.2025 г.) След датата на въвеждане на еврото в Република България, размерът на всички такси, посочен в български лева, се превалутират и закръгляват в евро, съобразно реда по чл. 12 и чл. 13 от Закона за въвеждане на еврото в РБ.





Председател на Общински съвет – Бургас: 
									
    (Михаил Хаджиянев)
		


Секретар на Община Бургас:
								
                                                             		    (Божидар Кънчев)	

